Document ID: 31998R0448

ΚΑΝΟΝΙΣΜΟΣ (ΕΚ) αριθ. 448/98 ΤΟΥ ΣΥΜΒΟΥΛΙΟΥ της 16ης Φεβρουαρίου 1998 για τη συμπλήρωση και την τροποποίηση του κανονισμού (ΕΚ) αριθ. 2223/96 όσον αφορά την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) στο πλαίσιο του ευρωπαϊκού συστήματος εθνικών και περιφερειακών λογαριασμών (ΕΣΟΛ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 213,
το σχέδιο κανονισμού που υπέβαλε η Επιτροπή (1),
τη γνώμη του Ευρωπαϊκού Κοινοβουλίου (2),
τη γνώμη του Ευρωπαϊκού Νομισματικού Ιδρύματος (3),
Εκτιμώντας:
ότι ο κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (4) περιέχει το πλαίσιο αναφοράς των κοινών προτύπων, ορισμών, ταξινομήσεων και λογιστικών κανόνων που προορίζονται για την κατάρτιση των λογαριασμών των κρατών μελών για τις στατιστικές ανάγκες της Ευρωπαϊκής Κοινότητας, προκειμένου να προκύπτουν αποτελέσματα συγκρίσιμα μεταξύ των κρατών μελών 7
ότι το άρθρο 2 παράγραφος 3 του κανονισμού (ΕΚ) αριθ. 2223/96 ορίζει ότι η απόφαση για την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ) θα ληφθεί το αργότερο στις 31 Δεκεμβρίου 1997 7
ότι, με την επίλυση του προβλήματος της κατανομής των ΥΧΔΜΕ, θα πρέπει να βελτιωθεί σημαντικά η μεθοδολογία του ΕΣΟΛ και να καταστεί ακριβέστερη η σύγκριση των επιπέδων του ακαθάριστου εγχώριου προϊόντος (ΑΕγχΠ) μεταξύ των χωρών της Ευρωπαϊκής Ένωσης 7
ότι σκοπός του παρόντος κανονισμού είναι η θέσπιση της αρχής της κατανομής των ΥΧΔΜΕ και των λεπτομερειών εφαρμογής της 7
ότι η αποτελεσματικότητα της κατανομής των ΥΧΔΜΕ και των λεπτομερειών εφαρμογής της πρέπει να αξιολογηθεί με υπολογισμούς που θα εκτελούνται από τα κράτη μέλη με τις δοκιμαστικές μεθόδους του παραρτήματος ΙΙΙ του παρόντος κανονισμού επί δοκιμαστική περίοδο αρκετής διάρκειας ώστε να ελεγχθεί κατά πόσον αυτή η μέθοδος κατανομής οδηγεί σε πιο αξιόπιστα αποτελέσματα για τη σωστή μέτρηση της περί ής ο λόγος οικονομικής δραστηριότητας από ό,τι η νυν ισχύουσα μηδενική κατανομή 7
ότι, βάσει των υπολογισμών που θα γίνουν κατά τη δοκιμαστική περίοδο, η Επιτροπή είναι σκόπιμο να υποβάλει εκθέσεις αξιολόγησης σχετικά με την ποιότητα των στοιχείων, ιδίως δε με τη διαθεσιμότητά τους, καθώς και ποιοτική και ποσοτική ανάλυση της διαχρονικής σταθερότητας και της ευαισθησίας των αποτελεσμάτων ως προς τις διάφορες δοκιμαστικές μεθόδους 7
ότι, αν εκτιμηθεί θετικά η αξιοπιστία των συναγόμενων αποτελεσμάτων, αρμόζει να αποφασίσει η Επιτροπή την πιο ενδεδειγμένη μέθοδο για την κατανομή των ΥΧΔΜΕ 7
ότι, αν οι δοκιμαστικές μέθοδοι δεν οδηγήσουν σε πιο αξιόπιστα αποτελέσματα για τη σωστή μέτρηση της περί ής ο λόγος οικονομικής δραστηριότητας από ό,τι η νυν ισχύουσα μηδενική κατανομή, θα είναι παρ' όλα αυτά πρέπον να υποβάλει η Επιτροπή στο Συμβούλιο κατάλληλη πρόταση για την τροποποίηση του κανονισμού (ΕΚ) αριθ. 2223/96 7
ότι ενδείκνυται η απόφαση κατανομής των ΥΧΔΜΕ για τον καθορισμό του ΑΕΠ που χρησιμοποιείται για τους σκοπούς του κοινοτικού προϋπολογισμού και τους κοινοτικούς ίδιους πόρους, να λαμβάνεται ομόφωνα με το Συμβούλιο βάσει προτάσεως της Επιτροπής 7
ότι οι ΥΧΔΜΕ δεν θα πρέπει να κατανέμονται όσον αφορά τις άλλες κοινοτικές πολιτικές, έως ότου η Επιτροπή αποφασίσει τη χρησιμοποιητέα για την κατανομή τους μέθοδο, εφόσον τα επιτευχθέντα αποτελέσματα κριθούν πιο αξιόπιστα 7
ότι, σύμφωνα με την αρχή της επικουρικότητας, οι επιδιωκόμενοι με τον παρόντα κανονισμό στόχοι μπορούν να επιτευχθούν καλύτερα σε κοινοτικό επίπεδο παρά σε επίπεδο κρατών μελών, διότι μόνον η Επιτροπή μπορεί να συντονίζει το απαραίτητο έργο εναρμόνισης των στατιστικών μεθόδων υπολογισμού και κατανομής των ΥΧΔΜΕ σε κοινοτικό επίπεδο 7 ότι, ωστόσο, ο υπολογισμός αυτός καθ' εαυτός και η κατανομή αυτή καθ' εαυτή, καθώς και η οργάνωση της υποδομής που απαιτείται για τον έλεγχο της εφαρμογής των μεθόδων, θα πρέπει να ανατεθούν στα κράτη μέλη 7 ότι, για το λόγο αυτό, είναι ανάγκη να προβλεφθεί ότι οι αρμόδιες αρχές πρέπει να έχουν πρόσβαση σε όλα τα διαθέσιμα σε εθνικό επίπεδο στοιχεία 7
ότι έχει ζητηθεί η γνώμη της επιτροπής του στατιστικού προγράμματος των Ευρωπαϊκών Κοινοτήτων, που έχει συσταθεί με την απόφαση 89/382/ΕΟΚ, Ευρατόμ (5), και της επιτροπής στατιστικών για θέματα νομισματικά, χρηματοπιστωτικά και ισοζυγίου πληρωμών, που έχει συσταθεί με την απόφαση 91/115/ΕΟΚ (6), σύμφωνα με το άρθρο 3 των εν λόγω αποφάσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Σκοπός
1. Σκοπός του παρόντος κανονισμού είναι η εισαγωγή, χρησιμοποιώντας αξιόπιστη μεθοδολογία, της αρχής που διέπει την κατανομή των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ), όπως περιγράφονται στο παράρτημα Ι του παραρτήματος Α του κανονισμού (ΕΚ) αριθ. 2223/96.
2. Για το σκοπό αυτό, τα παραρτήματα Ι και ΙΙ του παραρτήματος Α του κανονισμού (ΕΚ) αριθ. 2223/96 τροποποιούνται σύμφωνα με τα παραρτήματα Ι και ΙΙ του παρόντος κανονισμού.
Άρθρο 2
Μέθοδοι
1. Κατά τη διάρκεια της περιγραφόμενης στο άρθρο 4 δοκιμαστικής περιόδου, τα κράτη μέλη πραγματοποιούν υπολογισμούς σύμφωνα με τις μεθόδους που περιγράφονται στο παράρτημα ΙΙΙ του παρόντος κανονισμού.
2. Βάσει αξιολόγησης των αποτελεσμάτων των υπολογισμών αυτών και σύμφωνα με το άρθρο 5, λαμβάνεται απόφαση για τη χρησιμοποιητέα μέθοδο κατανομής των ΥΧΔΜΕ.
Άρθρο 3
Μέσα
1. Τα κράτη μέλη εξασφαλίζουν ότι τα αναγκαία στοιχεία ή οι κατάλληλες εκτιμήσεις για την εκτέλεση των υπολογισμών τίθενται αμέσως στη διάθεση της εθνικής αρχής της επιφορτισμένης με τη διεξαγωγή των υπολογισμών που αναφέρονται στο άρθρο 2 παράγραφος 1.
2. Η εθνική αρχή είναι υπεύθυνη για τη συγκέντρωση των συμπληρωματικών στοιχείων που κρίνει αναγκαία για τους υπολογισμούς.
Άρθρο 4
Υποβολή των αποτελεσμάτων των υπολογισμών κατά τη δοκιμαστική περίοδο
Τα κράτη μέλη υποβάλλουν στην Επιτροπή τα αποτελέσματα των υπολογισμών που αναφέρονται στο άρθρο 2 παράγραφος 1, σύμφωνα με το ακόλουθο χρονοδιάγραμμα:
Τα αποτελέσματα των ημερολογιακών ετών 1995, 1996, 1997 και 1998 υποβάλλονται όχι αργότερα από την 1η Νοεμβρίου 1999.
Τα αποτελέσματα του ημερολογιακού έτους 1999, καθώς και τα αναθεωρημένα αποτελέσματα των ημερολογιακών ετών 1995, 1996, 1997 και 1998 υποβάλλονται όχι αργότερα από την 1η Νοεμβρίου 2000.
Τα αποτελέσματα του ημερολογιακού έτους 2000, καθώς και τα αναθεωρημένα αποτελέσματα των ημερολογιακών ετών 1995, 1996, 1997, 1998 και 1999 υποβάλλονται όχι αργότερα από την 1η Νοεμβρίου 2001.
Οι πρώτες εκτιμήσεις για το ημερολογιακό έτος 2001, καθώς και τα αναθεωρημένα αποτελέσματα των ημερολογιακών ετών 1995, 1996, 1997, 1998, 1999 και 2000 υποβάλλονται όχι αργότερα από τις 30 Απριλίου 2002.
Άρθρο 5
Αξιολόγηση των αποτελεσμάτων
1. Βάσει των αναφερόμενων στο άρθρο 4 αποτελεσμάτων και μετά από διαβούλευση με την επιτροπή του στατιστικού προγράμματος, η Επιτροπή υποβάλλει στο Ευρωπαϊκό Κοινοβούλιο και το Συμβούλιο, πριν από τις 31 Δεκεμβρίου 2000, ενδιάμεση έκθεση, και πριν από την 1η Ιουλίου 2002, τελική έκθεση με ποιοτική και ποσοτική ανάλυση των συνεπειών των δοκιμαστικών μεθόδων κατανομής και υπολογισμού των ΥΧΔΜΕ, όπως περιγράφονται στο παράρτημα ΙΙΙ.
2. Τα αναγκαία μέτρα εφαρμογής του παρόντος κανονισμού, συμπεριλαμβανομένων των μέτρων διασάφησης και βελτίωσης των δοκιμαστικών μεθόδων που περιγράφονται στο παράρτημα ΙΙΙ, θεσπίζονται από την Επιτροπή με τη διαδικασία του άρθρου 7.
3. Πριν από τις 31 Δεκεμβρίου 2002, η Επιτροπή, αφού διαβουλευθεί με την επιτροπή στατιστικών για θέματα νομισματικά, χρηματοπιστωτικά και ισοζυγίου πληρωμών και ακολουθώντας τη διαδικασία του άρθρου 7, θεσπίζει τη χρησιμοποιητέα μέθοδο κατανομής των ΥΧΔΜΕ, εφόσον είναι θετικές οι διαπιστώσεις της τελικής έκθεσης αξιολόγησης για την αξιοπιστία των επιτευχθέντων κατά τη δοκιμαστική περίοδο αποτελεσμάτων.
4. Εάν, στην αναφερόμενη στη παράγραφο 1 τελική της έκθεση αξιολόγησης, η Επιτροπή διαπιστώσει ότι καμία από τις δοκιμαστικές μεθόδους κατανομής των ΥΧΔΜΕ δεν είναι πιο αξιόπιστη για την ορθότερη μέτρηση της οικονομικής δραστηριότητας από ό,τι η νυν ισχύουσα μηδενική κατανομή, η Επιτροπή υποβάλει, εάν χρειάζεται, στο Συμβούλιο κατάλληλη πρόταση για την τροποποίηση του κανονισμού (ΕΚ) αριθ. 2223/96.
Άρθρο 6
Διαβίβαση στην Επιτροπή
Από 1ης Ιανουαρίου 2003, τα κράτη μέλη διαβιβάζουν στην Επιτροπή τα αποτελέσματα των υπολογισμών που πραγματοποιούν κατ' εφαρμογή του παρόντος κανονισμού στα πλαίσια των πινάκων που προβλέπονται στο άρθρο 3 του κανονισμού (ΕΚ) αριθ. 2223/96.
Άρθρο 7
Διαδικασία
1. H Επιτροπή επικουρείται από την επιτροπή του στατιστικού προγράμματος, η οποία εφεξής καλείται «η επιτροπή».
2. Ο αντιπρόσωπος της Επιτροπής υποβάλλει στην επιτροπή σχέδιο των ληπτέων μέτρων. Η επιτροπή διατυπώνει τη γνώμη της για το σχέδιο αυτό εντός προθεσμίας που μπορεί να καθορίζει ο πρόεδρος, ανάλογα με τον επείγοντα χαρακτήρα του ζητήματος.
Η γνώμη διατυπώνεται με την πλειοψηφία που ορίζει το άρθρο 148 παράγραφος 2 της συνθήκης για την ίδρυση της Ευρωπαϊκής Κοινότητας, προκειμένου περί αποφάσεων που το Συμβούλιο καλείται να λάβει κατόπιν προτάσεως της Επιτροπής. Κατά την ψηφοφορία στους κόλπους της επιτροπής, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν ψηφίζει.
3. α) Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής.
β) Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία.
Εάν το Συμβούλιο δεν αποφασίσει εντός προθεσμίας τριών μηνών, τα προτεινόμενα μέτρα θεσπίζονται από την Επιτροπή.
Άρθρο 8
Παρεκκλίσεις
Κατά παρέκκλιση από τον παρόντα κανονισμό:
1. Η απόφαση κατανομής των ΥΧΔΜΕ για τον καθορισμό του ΑΕΠ που χρησιμοποιείται για τους σκοπούς του κοινοτικού προϋπολογισμού και τους κοινοτικούς ίδιους πόρους, λαμβάνεται ομόφωνα από το Συμβούλιο βάσει προτάσεως της Επιτροπής 7
2. οι ΥΧΔΜΕ δεν κατανέμονται καθ' όσον αφορά τις άλλες κοινοτικές πολιτικές, έως ότου η Επιτροπή θεσπίσει τη χρησιμοποιητέα μέθοδο κατανομής των ΥΧΔΜΕ σύμφωνα με το άρθρο 5 παράγραφος 3.
Άρθρο 9
Τελικές διατάξεις
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Φεβρουαρίου 1998.

Labels: 2
12
4
19